Okresná prokuratúra Zvolen 
Trhová 1, 960 19 Zvolen 1 	

Sp. zn. : 1 Pv 20/12/6611	Zvolen, 9.7.2012
EEČ : 2-51-110-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov v jednočinnom súbehu s prečinom výtržníctva podľa § 364 ods. 1 písm. a/ Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Zvolen
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 500,00 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 100,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
realizované policajtom Obv.odd. PZ XXXXX pod spisovou značkou XXXXX
dňa 07.01.2012 v čase okolo 04.00 hod. v priestoroch chodby na prízemí pohostinského zariadenia XXXXX nachádzajúceho sa v Krupine, okres Krupina napadol XXXXX, nar. XXXXX, trvale bytom XXXXX, okres XXXXX tak, že ho zatlačil do rohu chodby a opakovane, najmenej 4 - 5 krát ho udrel do oblasti tvárovej časti hlavy, čím mu spôsobil trieštivú zlomeninu nosových kostí s posunom vpáčeniny, pomliaždenie tváre v oblasti oboch očníc s odreninami kože tváre a nosa a okuliarovitými podkožnými krvnými podliatinami, so stanovenou dobou liečenia a práceneschopnosti v trvaní 14 dní.
Odôvodnenie: 
	Uznesením povereného príslušníka  PZ OO PZ XXXXX zo dňa  07.01.2012 sp. zn. XXXXX bolo podľa § 199 ods. 1 Tr. poriadku začaté trestné stíhanie a následne uznesením povereného príslušníka PZ OO PZ XXXXX zo dňa 10.01.2012 podľa § 206 ods. 1 Tr. poriadku vznesené obvinenie XXXXX, nar. XXXXX XXXXX pre prečin ublíženia na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov v jednočinnom súbehu s prečinom výtržníctva podľa § 364 ods. 1 písm. a/ Trestného zákona číslo 300/2005 Zbierky zákonov v znení zákona číslo 262/2011 Zbierky zákonov na tom skutkovom základe, dňa 07.01.2012 v čase okolo 04.00 hod. v priestoroch chodby na prízemí pohostinského zariadenia XXXXX, nachádzajúceho sa v Krupine, okres Krupina napadol XXXXX, nar. XXXXX, XXXXX tak, že ho zatlačil do rohu chodby a opakovane, najmenej 4 - 5 krát ho udrel do oblasti tvárovej časti hlavy, čím mu spôsobil trieštivú zlomeninu nosových kostí s posunom vpáčeniny, pomliaždenie tváre v oblasti oboch očníc s odreninami kože tváre a nosa a okuliarovitými podkožnými krvnými podliatinami, so stanovenou dobou liečenia a práceneschopnosti v trvaní 14 dní.

Preskúmaním spisového materiálu bolo zistené, že sú splnené podmienky na rozhodnutie o schválení zmieru podľa § 220 ods. 1 Tr. poriadku a na postup podľa § 215 ods. 1 písm. g/ Tr. poriadku. 
	
Poškodený XXXXX dňa 18.05.2012 súhlasil s mediáciou a potvrdil, že mu obvinený uhradil škodu vo výške 500,- €. Obvinený XXXXX uhradil škodu aj poškodenej XXXXX a to dňa  28.03.2012 vo výške  157,34 €. Následne dňa  28.06.2012 súhlasil s mediáciou a uzavretím zmieru. Vyhlásil, že skutok, za ktorý je stíhaný spáchal a svoje konanie oľutoval, pričom toto vyhlásenie urobil slobodne, vážne, zrozumiteľne a určito. Dňa 28.06.2012 obvinený a poškodený uzavreli pred probačnou a mediačnou úradníčkou Okresného súdu Zvolen zmier.

Na depozitný účet Krajskej prokuratúry v Banskej Bystrici obvinený dňa 28.06.2012 vložil peňažnú sumu 200 €, z ktorej sumy je 50 % určených na všeobecne prospešné účely pre XXXXX  a 50% na peňažnú pomoc poškodeným podľa osobitného zákona, pričom táto suma nie je zrejme neprimeraná závažnosti spáchaných prečinov a teda je dostačujúca.

	Obvinený a poškodený zhodne prehlásili, že zmier uzatvorili slobodne a vážne, tento obsahuje ich skutočnú vôľu, o prejave a obsahu ktorej v budúcnosti nemôžu vzniknúť žiadne pochybnosti a s jeho schválením súhlasia bez výhrad.

	Pravdivosti vyhlásenia obvineného XXXXX o spáchaní skutku nasvedčujú aj ostatné dôkazy zabezpečené v prípravnom konaní a to najmä výpovede svedkov XXXXX, XXXXX a XXXXX, ktorí popísali priebeh skutku ako aj lekárska správa a znalecký posudok z odboru Zdravotníctvo a farmácia, vypracovaný znalcom XXXXX ako listinný dôkaz.

Zo správ k osobe obvineného bolo zistené, že doposiaľ nebol riešený Komisiou ochrany verejného poriadku, v obci XXXXX má dobrú povesť, nebol doposiaľ priestupkovo riešený, ani súdne trestaný.

Podľa § 220 ods. 1 Tr. poriadku, v konaní o prečine (trestnom čine),  na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g/ Tr. poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 364 ods. 1 písm. a/ Tr. zákona, kto sa dopustí fyzicky na mieste verejnosti prístupnom hrubej neslušnosti tým, že napadne iného, potrestá sa odňatím slobody až na tri roky. 

Podľa § 156 ods. 1 Tr. zákona, kto inému úmyselne ublíži na zdraví, potrestá sa odňatím slobody na šesť mesiacov až na dva roky.

	S poukazom na vyššie uvedené skutočnosti, nakoľko obvinený aj poškodený uzavreli dňa 28.06.2012 pred probačnou a mediačnou úradníčkou Okresného súdu Zvolen zmier, kde obvinený vyhlásil, že spáchal skutok, za ktorý je trestne stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, pričom nahradil škodu, ktorá bola spôsobená, svoj skutok oľutoval a zložil na účet prokuratúry peňažnú sumu určenú konkrétnemu adresátovi na všeobecne prospešné účely, ktorá nie je zrejme neprimeraná závažnosti spáchaného trestného činu, sú splnené podmienky na schválenie zmieru. 

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného, keďže doposiaľ nebol priestupkovo riešený ani súdne trestaný ako aj vzhľadom na jeho osobné a majetkové pomery považujem takýto spôsob rozhodnutia za dostačujúci.

	Z uvedených dôvodov som rozhodla tak, ako je to uvedené vo výrokovej časti tohto rozhodnutia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Šimiaková
prokurátorka